
EURÓPAI UNIÓS TAGÁLLAMOK RANGSORA A GREEN DEAL JEGYÉBEN

Kutatásom célja egy olyan kompozit index készítése, mely az Európai Unió Green Deal célkitűzései mentén rangsorolja a tagállamokat. Jóllehet, hogy számos fenntarthatósági és környezetvédelmi kompozit index létezik, azonban ezek megannyi hátránnyal rendelkeznek. Dolgozatomban bemutatásra kerülnek az idáig legtöbbet használt fenntarthatósági kompozit mutatók, illetve azok hibái, melyek torzíthatják a kapott rangsorokat. A megfogalmazott kritikák orvoslására összeállítom a saját, Green Deal Index-be (GDI) bevont változóim körét, melyek elkerülik a torzítási veszélyeket és teljes mértékben a Green Deal-re épülnek.
Dolgozatom a kompozit indexekre jellemző statisztikai módszertanok helyett – egy ebben a perspektívában ritkán használatos – Grey Relational Analysis módszert alkalmaz. A rangsorok mind az eredeti adatokon, mind kétféle adattranszformáció után (interkvartilis terjedelmen alapuló kiugró érték csonkolás és winsorizáció) is meghatározásra kerülnek. Mindezek mellett kétféle súlyozási módszer is megjelenik: egyszerű számtani átlagon alapuló, valamint entrópiás súlyozás.
A végső rangsor elkészülte után a GDI összevetésre kerül két népszerű kompozit mutatóval, a Sustainable Development Goals indexével és az Environmental Performance Index-szel. Elmondható, hogy a GDI-nek van létjogosultsága, esetében nem uralják a rangsort fenntarthatatlanul fejlődő, gazdag országok, azaz sikerült reális(abb) rangsort készíteni. A saját indikátor egyedi, hiszen kifejezetten a Green Deal-re épülő kompozit mutató még nem készült.



